RÅDETS FORORDNING (EF) Nr. 65/98 af 19. december 1997 om fastsættelse for 1998 af de samlede tilladte fangstmængder for visse bestande af stærkt vandrende fiskearter, deres fordeling på kvoter til medlemsstaterne og visse betingelser for fiskeri af disse fangstmængder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), særlig artikel 8, stk. 4,

under henvisning til forslag fra Kommissionen, og

ud fra følgende betragtninger:

Ifølge artikel 8, stk. 4, i forordning (EØF) nr. 3760/92 skal Rådet i overensstemmelse med artikel 4 fastsætte de samlede tilladte fangstmængder (TAC) for hvert fiskeri eller hver fiskerigruppe;

Fællesskabet har undertegnet De Forenede Nationers havretskonvention, som indeholder principper og regler for bevarelse og forvaltning af de levende ressourcer i havet; Fællesskabet deltager som led i sine omfattende internationale forpligtelser i indsatsen for at bevare fiskebestandene i internationale farvande;

Den Internationale Kommission for Bevarelse af Tunfiskebestanden i Atlanterhavet (ICCAT) har henstillet, at der fastsættes fangstbegrænsninger for almindelig tun i Middelhavet og i Atlanterhavet og for sværdfisk i Atlanterhavet; disse henstillinger er bindende for nogle medlemsstater, som er medlemmer af nævnte kommission; i betragtning af Fællesskabets enekompetence med hensyn til bevarelse af de levende marine ressourcer, bør Fællesskabet iværksætte disse henstillinger;

fiskerimulighederne bør fordeles mellem medlemsstaterne i overensstemmelse med artikel 8, stk. 4, nr. ii), i forordning (EØF) 3760/92;

ifølge bestemmelserne i artikel 2 i Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år (2), er det nødvendigt at angive, hvilke bestande der skal omfattes af de deri fastsatte foranstaltninger;

for at sikre en effektiv forvaltning af disse TAC, bør der fastsættes særlige bestemmelser for fiskeriet;

ifølge artikel 40 i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (3) er medlemsstaterne fritaget for de forpligtelser, som er omhandlet i nævnte forordnings artikel 6, 8 og 19 (bestemmelser om logbøger og dertil knyttede bestemmelser), for så vidt angår fiskeri i Middelhavet; med henblik på overholdelsen af bestemmelserne i nærværende forordning er det derfor påkrævet at fastsætte regler for registrering og meddelelse af fangster i forbindelse med dette fiskeri;

tallene for visse medlemsstaters fangster af almindelig tunfisk vil kunne ændres af ICCAT på grundlag af nye skøn, som disse medlemsstater skal forelægge; det vil derfor være hensigtsmæssigt at bemyndige Kommissionen til på visse betingelser at ændre de kvoter for almindelig tunfisk, der er tildelt på foreløbigt grundlag -

UDSTEDT FØLGENDE FORORDNING:

Artikel 1

I denne forordning fastsættes for visse bestande af stærkt vandrende fiskearter de samlede tilladte fangstmængder (TAC) pr. bestand, Fællesskabets andel af disse fangster, fordelingen mellem medlemsstaterne af denne andel og de særlige bestemmelser, der gælder for fiskeri af disse bestande.

TAC, Fællesskabets andel, kvoterne og de særlige bestemmelser for fiskeriet fastsættes for 1998 som angivet i bilaget.

Kommissionen vil inden for ICCAT forhandle revisionen af tallene for medlemsstaternes fangster for at åbne mulighed for en senere tilpasning af disse medlemsstaters kvoter for almindelig tun. Når der er opnået enighed i ICCAT, vil Kommissionen straks tilpasse de pågældende kvoter i denne forordning.

Kommissionen vil i ICCAT søge yderligere klarhed om, hvorvidt de af ICCAT fastsatte begrænsninger af fangsten af almindelig tun finder samlet eller separat anvendelse i det østlige Atlanterhav og i Middelhavet. Kommissionen vil om nødvendigt efter disse kontakter straks ændre denne forordning, så den tager hensyn til ICCAT's afgørelser om dette spørgsmål.

Artikel 2

Fordelingen mellem medlemsstaterne af de i artikel 1 omhandlede TAC berører ikke:

- udvekslinger i henhold til artikel 9, stk. 1, i forordning (EØF) nr. 3760/92

- nye tildelinger i henhold til artikel 21, stk. 4, artikel 23, stk. 1, og artikel 32, stk. 2, i forordning (EØF) nr. 2847/93

- supplerende landinger, som der er givet tilladelse til i henhold til artikel 3 i forordning (EF) nr. 847/96

- mængder, der er tilbageholdt i henhold til artikel 4 i forordning (EF) nr. 847/96.

Artikel 3

Medlemsstaterne skal for fiskeriaktiviteter, der i henhold til artikel 40 i forordning (EF) nr. 2847/93 er fritaget for de betingelser, som er omhandlet i artikel 6, 8 og 19 i nævnte forordning:

- indføre registrerings- og prøveudtagningssystemer, der gør det muligt at foretage et nøje skøn på månedsbasis over de samlede landinger og omladninger af de i bilaget nævnte bestande, der er foretaget af fartøjer, som fører deres flag eller er registreret på deres område, og over de samlede landinger i deres havne, der er foretaget af fartøjer, som fører en anden medlemsstats flag eller er registreret i en anden medlemsstat

- for de i bilaget nævnte bestande inden den 15. i hver måned meddele Kommissionen, hvor store mængder der er landet eller omladet i løbet af den foregående måned af fartøjer, som fører deres flag eller er registreret på deres område, og hvor store mængder der er landet i deres havne af fartøjer, som fører en anden medlemsstats flag eller er registreret i en anden medlemsstat.

Artikel 4

TAC for almindelig tun og for sværdfisk betragtes som analytiske TAC efter forordning (EF) nr. 847/96.

Artikel 3 og 4 i nævnte forordning gælder ikke for bestanden af almindelig tun.

Artikel 5, stk. 2, i nævnte forordning gælder for bestandene af almindelig tun og sværdfisk.

Artikel 5

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. december 1997.

På Rådets vegne

F. BODEN

Formand

(1) EFT L 389 af 31. 12. 1992, s. 1. Forordningen er senest ændret ved tiltrædelsesakten af 1994.

(2) EFT L 115 af 9. 5. 1996, s. 3.

(3) EFT L 261 af 20. 10. 1993, s. 1. Forordningen er senest ændret ved forordning (EF) nr. 2205/97 (EFT L 304 af 7. 11. 1997, s. 1).

BILAG

TAC for de enkelte bestande og områder for 1998 og fordelingen mellem medlemsstaterne af den andel, der er til rådighed for Fællesskabet (i tons levende vægt, medmindre andet er angivet)

>TABELPOSITION>

>TABELPOSITION>

>TABELPOSITION>